ΓΡΑΠΤΗ ΕΡΩΤΗΣΗ E-2491/97 υποβολή: Werner Langen (PPE) προς την Επιτροπή (18 Iουλίου 1997)

Θέμα: Μη καταβολή πιστώσεων από το πρόγραμμα SOCRATES

Η Επιτροπή προτίθεται να αποπληρώσει το 30 % των προβλεπόμενων συμβατικών πιστώσεων για το πρόγραμμα στήριξης-SOCRATES, Δράση I, μόνο μετά την υποβολή της τελικής έκθεσης στα συμβαλλόμενα μέρη. Η συγκεκριμένη εξέλιξη θα ζημιώσει σημαντικά τα Ανώτατα Εκπαιδευτικά Ιδρύματα που λαμβάνουν μέρος στη διαδικασία πρόσκλησης εκδήλωσης ενδιαφέροντος:

- Πρώτον, η ανακοίνωση σχετικά με τους όρους διάθεσης των πιστώσεων δεν λαμβάνει χώρα παρά μόνο μετά την ολοκλήρωση της φάσης υποβολής των αιτήσεων, τη στιγμή που σε άλλα προγράμματα στήριξης της ΕΕ οι σχετικές πληροφορίες ανακοινώνονται πριν από την υποβολή των αιτήσεων.

- Δεύτερον, η διακοπή αυτή της διαδικασίας κατανομής δικαιωμάτων χρήσεως συνιστά μια σαφή παρέκκλιση από τη μέχρι τώρα πρακτική στα αντίστοιχα προγράμματα του παρελθόντος.

- Η παρακράτηση του 30% του συμβατικού ποσού για μια μακρά χρονική περίοδο μετά τη λήξη του οικονομικού έτους του προγράμματος (30.6.1998) υποχρεώνει τα Ανώτατα Εκπαιδευτικά Ιδρύματα να καταφύγουν σε προχρηματοδότηση σ' ένα τρίτο οικονομικό έτος. Δεδομένου ότι η τελική έκθεση δεν θα καταρτιστεί πριν από τις 15.11.1998, είναι πιθανό τα υπόλοιπα των πιστώσεων να μην διατεθούν πριν από τις αρχές του 1999. Εντούτοις το σχετικό αιτιολογικό και οι σχετικές διοικητικές δαπάνες για την προχρηματοδότηση των υπολοίπων πιστώσεων δεν βρίσκονται σε καμία αναλογία με το μέγεθος του συνολικού ποσού. Επιπλέον πρόκειται για ένα άχρηστο και επιπρόσθετο βάρος για τα διοικητικά όργανα τα οποία έχουν ήδη υπερφοτωμένο πρόγραμμα εργασιών (γραφεία στο εξωτερικό, συντονιστές του προγράμματος SOCRATES κλπ.), με δεδομένο άλλωστε ότι το Youth Technical Assistance Office στις Βρυξέλλες, εξαιτίας της σχεδιαζόμενης συρρίκνωσης, σχεδόν δεν θα δύναται να αξιολογήσει τις τελικές εκθέσεις σ' ένα λογικό χρονικό πλαίσιο και να δίνει το πράσινο φως για την καταβολή των τελικών πληρωμών.

Ερωτώ ως εκ τούτου την Επιτροπή:

1. Για ποιούς λόγους διαφέρει το νέο πρόγραμμα SOCRATES από τα προγράμματα του παρελθόντος ως προς τους όρους διάθεσης των πιστώσεων καθώς και ως προς τη χορήγηση δικαιωμάτων χρήσεως;

2. Γνωρίζει η Επιτροπή τα σημαντικά προβλήματα που θα προκαλέσει η εν λόγω κατάσταση στα Ανώτατα Εκπαιδευτικά Ιδρύματα και εάν ναι, με ποιό τρόπο προτίθεται να ελαττώσει τα επιπρόσθετα αυτά γραφειοκρατικά εμπόδια;

Απάντηση της κας Cresson εξ ονόματος της Επιτροπής (28 Οκτωβρίου 1997)

Για να ανταποκριθεί στην επιθυμία των πανεπιστημίων να έχουν στη διάθεσή τους το μεγαλύτερο μέρος της επιδότησής τους στο πλαίσιο του προγράμματος ΣΩΚΡΑΤΗΣ - Ενέργεια Ι από την αρχή της επιλέξιμης περιόδου για τη χρησιμοποίηση της επιδότησης, η Επιτροπή οργάνωσε αναλόγως τους όρους πληρωμής που προβλέπεται για τη θεσμική σύμβαση. Για τις επιδοτήσεις των οποίων το ποσό είναι χαμηλότερο ή ίσο με 20.000 ecu, θα πληρωθεί ολόκληρο το ποσό της επιδότησης σε μία δόση. Για τις επιδοτήσεις των οποίων το ποσό είναι μεγαλύτερο ή ίσο με 20.000 ecu, η πληρωμή θα γίνει σε δύο δόσεις, η μία ίση με το 90% του ποσού κατά την υπογραφή της σύμβασης από τα δύο μέρη, και η δεύτερη ίση με το 10% κατά την έγκριση της τελικής έκθεσης.